
A nyelvtanulás hatékonyságát befolyásoló tényezők olaszul tanuló egyetemisták körében

Kutatásomban a magyarországi olaszul tanuló egyetemisták tanulási hatékonyságát, illetve a szakválasztásukkal kapcsolatos véleményét vizsgáltam.
A hatékonyság fogalmát a motiváció, a kommunikációs hajlandóság, a tanulói önkép, valamint a tanulási környezet tényezőinek figyelembevételével, Dörnyei (1996) modellje alapján határoztam meg. Kutatásomban 75 magyarországi olasz szakos egyetemista vett részt, az ország öt olasz tanszékéről. A diákok válaszait egy Google-űrlap formájában elküldött anonim kérdőív segítségével 2024 őszén rögzítettem.
Az adatközlők válaszait kvantitatív módszerrel összegeztem, valamint a nyílt kérdésre adott válaszaikat kulcsszavas kereséssel elemeztem.
A válaszok értékelése nyomán megállapítható, hogy a kutatásban résztvevő hallgatók túlnyomó többsége elégedett szakválasztásával, nem váltana képzést, értéknek tartja, hogy úgynevezett kis szakon tanul. Szakválasztásukat elsősorban a célnyelvi kultúra szeretete, továbbá a nyelvtudás tökéletesítése motiválta, azaz esetükben integratív motivációról beszélhetünk. A megkérdezettek motivációjának fenntartásához nagyban hozzájárul a környezet attitűdje, azaz a társak és az oktatók részéről megfogalmazott pozitív vélemények.



